หักเงินเดือนส่งกยศ.
ปัจจุบันกองทุนเงินให้กู้ยืมเพื่อการศึกษา (กยศ.) ให้เงินกู้นักเรียน/นักศึกษา จำนวน 4.5 ล้านคน คิดเป็นเงินกว่า 4.7 แสนล้านบาท โดยมีผู้ครบกำหนดชำระหนี้ทั้งสิ้น 3.1 ล้านราย ประกอบไปด้วยผู้กู้ทั่วไปซึ่งชำระบ้างไม่ชำระบ้าง 2.1 ล้านราย เข้าร่วมไกล่เกลี่ยหนี้จำนวน 1.2 แสนราย และถูกดำเนินคดีไปแล้ว 8 แสนราย
21 ต.ค. 2558

ปัจจุบันกองทุนเงินให้กู้ยืมเพื่อการศึกษา (กยศ.) ให้เงินกู้นักเรียน/นักศึกษา จำนวน 4.5 ล้านคน คิดเป็นเงินกว่า 4.7 แสนล้านบาท โดยมีผู้ครบกำหนดชำระหนี้ทั้งสิ้น 3.1 ล้านราย ประกอบไปด้วยผู้กู้ทั่วไปซึ่งชำระบ้างไม่ชำระบ้าง 2.1 ล้านราย เข้าร่วมไกล่เกลี่ยหนี้จำนวน 1.2 แสนราย และถูกดำเนินคดีไปแล้ว 8 แสนราย
ปัญหาส่วนใหญ่ที่ผู้จบการศึกษาไปแล้วจำนวนมากขาดจิตสำนึกไม่ชำระเงินคืน กยศ. ทั้งที่เงินกองทุนเป็นเงินจากภาษีของประชาชน และจะต้องใช้เป็นเงินทุนหมุนเวียนที่จะนำมาปล่อยเงินกู้ให้กับรุ่นน้องให้ได้รับโอกาสการศึกษาต่อไป  
นอกจากนี้ ผู้กู้ กยศ.จำนวนไม่น้อยเข้าใจผิดๆ ที่คิดว่าถ้าไม่ดำเนินการแจ้งที่อยู่ปัจจุบัน หรือไม่ติดต่อชำระหนี้กับ กยศ. เป็นการกระทำที่จะสามารถทำให้หนี้หายไป หรือมีความเชื่อผิดๆ ว่ารัฐบาลอาจจะมีการพักชำระหนี้หรือยกหนี้ให้ แต่โดยความจริงแล้วหนี้ดังกล่าวไม่มีทางหักลบเพราะเป็นเงินของแผ่นดิน ติดหนี้ก็ต้องใช้และหากค้างชำระเกินกำหนดระยะเวลาจะต้องถูกเบี้ยปรับและจะต้องส่งฟ้องดำเนินคดี เพื่อยึดอายัดทรัพย์ตามกฎหมาย
ตลอดเวลาที่ผ่านมา กยศ.พยายามที่จะดำเนินโครงการที่จะรณรงค์ให้ลูกหนี้มาชำระหนี้ทุกวิถีทาง ทั้งลดเบี้ยปรับการให้ลุ้นจับสลากรางวัล 
ล่าสุด กยศ. จัดทำโครงการชักชวนให้นายจ้าง หรือผู้ประกอบการร่วมกันสร้างจิตสำนึกและความรับผิดชอบให้พนักงานที่เป็นผู้กู้ยืมเงินให้ชำระหนี้คืนกองทุน เพื่อให้ส่งต่อโอกาสการศึกษาให้กับรุ่นน้องต่อไป โดยให้นายจ้างช่วยทำหน้าที่หักเงินเดือนของพนักงานทุกเดือนเพื่อนำไปชำระหนี้กองทุน 
ขณะเดียวกัน กยศ.เองก็กำลังยกร่าง พ.ร.บ.กองทุนเพื่อการศึกษาให้มีอำนาจเข้าถึงฐานข้อมูลของผู้กู้และสามารถสั่งให้นายจ้างหักเงินเดือนของบุคลากรในหน่วยงานได้ ซึ่งขณะนี้อยู่ในขั้นตอนรอคณะรัฐมนตรี (ครม.) ให้ความเห็นชอบ แต่ในขณะที่กฎหมายยังไม่มีผลบังคับ ก็ต้องขอความร่วมมือของนายจ้าง โดยหากนายจ้างสนใจเข้าโครงการนี้สามารถเข้ามาทำบันทึกข้อตกลง (เอ็มโอยู) กับ กยศ.ก่อน
 พร้อมกันนั้นก็ต้องประชาสัมพันธ์ให้พนักงานในองค์กรมาลงนามให้ความยินยอมเปิดเผยข้อมูลส่วนบุคคลและนายจ้างพร้อมส่งรายชื่อให้กับกองทุนเพื่อตรวจสอบสถานะผู้กู้ยืม และให้พนักงานทำหนังสือยินยอมให้หักเงินเดือนเพื่อชำระหนี้ี้